Udrejsecenter Kærshovedgård

Udrejsecenter Kærshovedgård er et af tre udrejsecentre i Danmark. Historie Kærshovedgård var oprindeligt en herregård i Vrads Herred. I 18866 blev gården delt op i de oprindelige bygninger kaldet Gammelkærshovedgård og de nye bygninger til ejerens søn kaldet Kærshovedgård. I 1906 købte Blå Kors både de gamle og nye bygninger og brugte dem til alkoholikere på afvæning. I 1943 solgte Blå Kors, af økonomiske grunde, bygningerne til Staten, der en kort overgang brugte dem til helbredelsesanstalt for drankere. Tyskernes overtagelse af Statens Arbejdshus i Sdr. Omme, senere i 1943, nødvendigjorde at arbejdshusfangerne herfra, blev flyttet til Kærshovedgård. Efter krigen blev stedet lagt under Fængselsvæsenet og det blev indrettet som åbent fængsel. I perioden 1951-58 blev det brugt til folk dømt til lange fængselsstraffe som landssvigere og i perioden 1959-69 til ungdomsfængsel hvorefter det fra 1969 og frem til lukningen i 2016 igen fungerede som åbent fængsel. I 2000 blev fængslet sammenlagt med Nørre Snede Fængsel til Statsfængslet Midtjylland Fængslet modtog kun folk idømt op til tre månedes fængsel. I 2004 var kapaciteten 250 indsatte fordelt på 5 afdelinger. Der var 65 uniformerede ansatte og der var ca. 4.000 indsættelser og løsladelser om året. Frem til 2016 fungerede stedet som fængsel for forskellige slags kriminelle inden det blev indrettet til udrejsecenter. I 2003 vendte Blå Kors tilbage til Kærshovedgård. I en barakbygning på matriklen startede de et nyt tiltag, hvor indsatte der stod til prøveløsladelse kunne komme i behandling for deres alkoholmisbrug. I forbindelse med Kærshovedgård drev Staten også i tilknytning til stedet en landejendom på ca. 300 tdr. land. I 1980 var det opdelt med 250 tdr. land med kvæg og markbrug og 50 tdr. land som skovbrug. I år 2000 overgik Kriminalforsorgens landbrugsdrift til økologi. I forbindelse med omdannelsen til udrejsecenter forsatte Kriminalforsorgens økologiske landbrugsdrift i en overgangsordning uden tilknytning til centeret. Udrejsecenter Kærshovedgård blev etableret i 2016, som supplement til det eksisterende Udrejsecenter Sjælsmark, der var etableret året inden. Oprindeligt blev det indrettet til tre grupper: Enlige voksne, der havde fået endeligt afslag på asyl, personer der var udvist ved dom og personer på tålt ophold. De to sidste grupper boede inden etablering overvejende på Center Sandholm, mens den første gruppe boede på forskellige asylcentre og Udrejsecenter Sjælsmark. De nye beboere rykkede langsomt ind efter ombygningen af faciliteterne. I december 2018 blev det planlagt at flytte udrejsecenteret til øen Lindholm i Stege Bugt. Den planlagte flytning var en del af finansloven for 2019. Alene etableringsopkomstningerne for det nye udrejsecenter i Østdanmark var forventet at blive mindst 700 mio. kr. Efter folketingsvalget 2019 blev planerne skrinlagt af den nye regering. I maj 2021 bebudede den socialdemokratiske regering at de ville oprette Udrejsecenter Holmegaard på Langeland hvor de ville flytte udvisningsdømte kriminelle udlændinge og udlændinge på tålt fra Kærshovedgård. Efter store protester på Langeland, kom regeringen i mindretal og måtte droppe planerne under en uge efter de var fremsat. I dag er Holmegård et asylcenter. Se også Udrejsecenter Sjælsmark Udrejsecenter Avnstrup Referencer Eksterne hensvisninger Virtuel tur ved den tidligere personalebolig og fængselsmuseum på Kærshovedgård Røde Kors på Kærshovedgård Refugees Welcome - Asylcentre og udrejsecentre